Bipin Rawat: দুর্ঘটনাস্থলে ফরেন্সিক টিম, পৌঁছেছেন বায়ুসেনা প্রধান বি আর চৌধুরী

কুন্নুর: ১৪ জন আরোহীকে নিয়ে কুন্নুর যাওয়ার পথে বুধবার দুপুরে নীলগিরি পর্বতে কীভাবে ভেঙে পড়ে বিপিন রাওয়াতের (Bipin Rawat Chopper Crash) চপার? কারণ অনুসন্ধানে তদন্তের নির্দেশ দিয়েছে বায়ুসেনা (IAF)৷ প্রতিরক্ষামন্ত্রী রাজনাথ সিংয়ের নির্দেশ পেয়েই গতকাল কুন্নুর পৌঁছন বায়ুসেনা প্রধান বি আর চৌধুরী (Air Chief Marshal VR Chaudhari)৷ আজ বৃহস্পতিবার সকালে দুর্ঘটনাস্থলে যান তিনি৷ সঙ্গে ছিলেন তামিলনাড়ুর ডিজিপি সি শৈলেন্দ্রবাবু৷ পাশাপাশি দুর্ঘটনার প্রকৃত কারণ খুঁজতে শ্রীনিবাসনের নেতৃত্বে তামিলনাড়ুর ফরেন্সিকের একটি দল আজ সকালেই ঘটনাস্থলে পৌঁছয়৷

আরও পড়ুন: কপ্টার দুর্ঘটনায় একমাত্র জীবিত ক্যাপ্টেন বরুণ সিং ধ্বংসের হাত থেকে বাঁচিয়েছিলেন তেজস-কেও

প্রাথমিক তদন্তের পর অনুমান, ঘন কুয়াশার কারণে দুর্ঘটনার কবলে পড়ে বায়ুসেনার চপারটি৷ এখানেও উঠছে কিছু প্রশ্ন৷ যে চপারে করে সকলে ওয়েলিংটন যাচ্ছিলেন সেই চপারটি খারাপ আবহাওয়ার মধ্যেও চলাফেরা করতে পারে৷ মনে করা হচ্ছে চপারটি খুব নিচ দিয়ে যাচ্ছিল৷ সাধারণত খারাপ আবহাওয়া হলে পাইলটরা মেঘের নিচ দিয়ে ওড়ার চেষ্টা করেন৷ এক্ষেত্রে সেটা হয়েছিল কিনা তা খতিয়ে দেখা হচ্ছে৷

আরও পড়ুন: Air Accident: আকাশপথে দুর্ঘটনা, কবে কোথায়?

এরই মধ্যে দুর্ঘটনার সময়ের একটি ভিজিও ভাইরাল হয়েছে সোশাল মিডিয়ায়৷ তাতে দেখা যাচ্ছে, মেঘের মাঝখান দিয়ে হেলিকপ্টার উড়ে যাচ্ছে৷ ঘন কুয়াশার ঢাকা৷ কয়েক সেকেন্ড কপ্টারটিকে দেখা যাচ্ছে৷ তার পরই মেঘের ভেতর মিশে যায়৷ প্রতক্ষ্যদর্শীদের দাবি, এটাই সেই বিপিন রাওয়াতের কপ্টার৷ এর কিছুক্ষণ পরই ভয়াবহ দুর্ঘটনায় প্রাণ হারান ১৩ জন৷ মারা গিয়েছেন বিপিন রাওয়াতের স্ত্রী মধুলিকা৷ একমাত্র জীবিত গ্রুপ ক্যাপ্টেন বরুণ সিং৷ কিন্তু তাঁর অবস্থা সঙ্কটজনক৷