Bipin Rawat: চপার দুর্ঘটনায় মৃত্যু রাওয়াতের স্ত্রী মধুলিকার

উটি: বুধবার দুপুরে চিফ অফ ডিফেন্স স্টাফ (Chief Of Defence Staff) বিপিন রাওয়াতকে (Bipin Rawat) নিয়ে তামিলনাড়ুর কুনুর এলাকার ঘন জঙ্গলে ভেঙে পড়ে বায়ুসেনার একটি কপ্টার৷ ভেঙে পড়ার সময় বিপিন রাওয়াতের সঙ্গে ছিলেন তাঁর স্ত্রী মধুলিকা রাওয়াত (Madhulika Rawat)৷ ওই দুর্ঘটনায় তিনি প্রাণ হারিয়েছেন বলে খবর৷ তবে অসমর্থিত সূত্রে খবর, বিপিন রাওয়াত বেঁচে আছেন৷ হাসপাতালে তাঁর চিকিৎসা চলছে৷ ইতিমধ্যে দুর্ঘটনাস্থলে যাওয়ার সিদ্ধান্ত নিয়েছেন প্রতিরক্ষামন্ত্রী রাজনাথ সিং৷ তবে তার আগে সংসদে তিনি দুর্ঘটনা ঘটনা নিয়ে বিবৃতি দেবেন৷ প্রধানমন্ত্রী নরেন্দ্র মোদিও জরুরি ভিত্তিতে মন্ত্রিসভার বৈঠক ডেকেছেন৷

ভয়াবহ দুর্ঘটনার পরই বায়ুসেনার (IAF) তরফে কপ্টারের যাত্রীদের নামের তালিকা প্রকাশ করা হয়েছে৷ মোট ৯ জনের নাম তাতে রয়েছে৷ বিপিন এবং মধুলিকা রাওয়াত ছাড়াও ওই কপ্টারে ছিলেন ব্রিগেডিয়ার এল এস লিড্ডার, লেফটেনেন্ট কর্নেল হরজিন্দর সিং, নায়েক গুরুসেবক সিং, নায়েক জিতেন্দর কুমার, ল্যান্সনায়েক বিবেক কুমার, হাবিলদার সতপল৷ আরোহীদের নিয়ে কপ্টারটি তামিলনাড়ুর কোয়েম্বাটুর এবং সুলুরের মাঝামাঝি কুনুর এলাকায় ভেঙে পড়ে৷ সুলুর থেকে উড়ে চপারটি ওয়েলিংটন সেনাঘাঁটির দিকে যাচ্ছিল৷ মাঝ আকাশে নীলগিরি পাহাড়ের মাঝে ঘন জঙ্গলের মধ্যে দুর্ঘটনার কবলে পড়ে চপারটি৷ ভেঙে পড়ার সময়ই তাতে আগুন ধরে যায়৷

আরও পড়ুন: Bipin Rawat: বিপিন রাওয়াতের কপ্টার দুর্ঘটনায় তদন্তের নির্দেশ, ঘটনাস্থলে যাচ্ছেন রাজনাথ

এ দিকে চপার দুর্ঘটনার খবরে আলোড়ন ছড়িয়ে পড়েছে জাতীয় রাজনীতিতে৷ টুইট করে রাহুল গান্ধী বিপিন রাওয়াতের নিরাপত্তা কামনা করেছেন৷ খবর শুনে স্তম্ভিত হয়ে যান কেন্দ্রীয় মন্ত্রী নিতিন গড়করি৷ কংগ্রেস নেতা অভিষেক মনু সিঙভি উচ্চপর্যায়ের তদন্তের দাবি জানিয়েছেন৷