Bipin Rawat: উদ্ধার ব্ল্যাক বক্স, দুর্ঘটনার রহস্যভেদ হতে পারে

উটি:  জেনারেল বিপিন রাওয়াত (Bipin Rawat Chopper Crash)-সহ ১৪ জন আরোহীকে নিয়ে ভেঙে পড়া বায়ুসেনার ভিআইপি চপারের ব্ল্যাক বক্স উদ্ধার করলেন তদন্তকারীরা৷ বৃহস্পতিবার সকালে নীলগিরি পাহাড়ের ঘন জঙ্গল থেকে ব্ল্যাক বক্সটি (Black Box) খুঁজে পাওয়া যায়৷ তদন্তকারীদের আশা, এ বার দুর্ঘটনার রহস্যভেদ সম্ভব হবে ৷

জানা যাবে, ৮ ডিসেম্বর ঠিক কী কারণে বায়ুসেনার  Mi-17V5 চপারটি (IAF Mi-17V5) ভেঙে পড়েছিল ৷ প্রতিরক্ষামন্ত্রী রাজনাথ সিংয়ের (Defence Minister Rajnath Singh) নির্দেশে গতকাল রাতেই কুন্নুর পৌঁছন বায়ুসেনা প্রধান বি আর চৌধুরী৷ শুক্রবার সকালে আধিকারিকদের নিয়ে তিনি দুর্ঘটনাস্থলে যান৷ পাশাপাশি তামিলনাড়ু সরকার ঘটনাস্থলে একটি ফরেন্সিক টিম পাঠায়৷ সূত্রের খবর, তদন্তকারীরা দুর্ঘটনাস্থলের ৩০০ মিটার থেকে এক কিলোমিটার পর্যন্ত এলাকায় তল্লাশি চালান৷ সেই তল্লাশিতে উদ্ধার হয় ব্ল্যাক বক্সটি৷

ব্ল্যাক বক্সটি উদ্ধার করাই ছিল তদন্তকারীদের মূল উদ্দেশ্য৷ যে কোনও বিমান দুর্ঘটনার কারণ অনুসন্ধানে প্রয়োজন পড়ে ছোট্ট এই ডিভাইসটির৷ কম্পিউটারের হার্ড ডিস্কের মতো ব্ল্যাক বক্সে বিমানের সব খুঁটিনাটি তথ্য মজুত থাকে৷ এমনকী ককপিটে বসে পাইলটরা নিজেদের মধ্যে কী কী কথা বলছেন সেই তথ্যও রেকর্ড হয়ে যায়৷ পাশাপাশি ক্রু এবং যাত্রীদের কথোপকথন, রেডিয়ো ট্র্যাফিক, কম্পিউটারের ঘোষণা সব ওই ব্ল্যাক বক্সে ডেটা হিসেবে মজুত থাকে৷ এই কারণে যে কোনও বিমান দুর্ঘটনার পরই  ব্ল্যাক বক্স উদ্ধার গুরুত্বপূর্ণ হয়ে যায়৷

আরও পড়ুন: Bipin Rawat: চপার দুর্ঘটনার তদন্ত করবে সেনার তিন বাহিনী, লোকসভায় জানালেন রাজনাথ

ব্ল্যাক নাম হলেও বক্সটির রঙ উজ্জ্বল কমলা৷ দুর্ঘটনার পর যাতে সহজেই ডিভাইসটিকে খুঁজে বের করা যায়, তার জন্যই এটির রঙ উজ্জ্বল কমলা৷ কোনও দুর্ঘটনায় বিমান ধ্বংস হয়ে গেলেও অক্ষত থাকে ব্ল্যাক বক্সটি৷ এর কারণ, স্টেনলেস স্টিলের ভিতর বাক্সটিকে এমন ভাবে মুড়িয়ে রাখা হয় যাতে অত্যধিক গরম কিংবা ঠান্ডার মধ্যেও সেটি সচল থাকে৷ বিপিন রাওয়াতের চপারের ব্ল্যাক বক্স খুঁজে পাওয়ায় দুর্ঘটনার প্রকৃত কারণ জানতে আরও সুবিধা হবে তদন্তকারীদের৷