Bipin Rawat: চপার দুর্ঘটনায় মৃত্যু বিপিন রাওয়াতের

উটি: চপার দুর্ঘটনার মারা গেলেন বিপিন রাওয়াত (Bipin Rawat)৷ বুধবার দুপুরে বায়ুসেনার (IAF) ভিআইপি চপারে চেপে তামিলনাড়ুর সুলুর থেকে ওয়েলিংটন সেনাঘাঁটি যাচ্ছিলেন তিনি৷ মাঝ আকাশেই দুর্ঘটনার শিকার হয় চপারটি৷ বিপিন রাওয়াত-সহ আরোহীদের নিয়ে নীলগিরি পাহাড়ের চা বাগানে ভেঙে পড়ে সেটি৷ মুর্হূতে আগুন ধরে যায় চপারটিতে৷ ওই চপারেই ছিলেন বিপিন রাওয়াতের স্ত্রী মধুলিকা (Madhulika Rawat)৷ ঘটনাস্থলেই তাঁর মৃত্যু হয়৷ সূত্রের খবর, বিপিন রাওয়াতকে জীবিত অবস্থায় চপার থেকে উদ্ধার করে হাসপাতালে নিয়ে যাওয়া হয়৷ সেখানেই প্রাণ হারান তিনি৷

দুর্ঘটনার প্রায় ৬ ঘণ্টা পর বায়ুসেনার তরফে টুইটে জানানো হয়, দুঃখের সঙ্গে জানাচ্ছি জেনারেল বিপিন রাওয়াত, মধুলিকা রাওয়াত এবং চপারের আরও ১১ জন যাত্রীর দুর্ঘটনায় মৃত্যু হয়েছে৷

With deep regret, it has now been ascertained that Gen Bipin Rawat, Mrs Madhulika Rawat and 11 other persons on board have died in the unfortunate accident.

— Indian Air Force (@IAF_MCC) December 8, 2021

ভেঙে পড়ার সময় ওই চপারে ১৪ জন যাত্রী ছিলেন৷ সোশাল মিডিয়ায় ভাইরাল হওয়া ছবিতে দেখা গিয়েছে, মাটিতে আছড়ে পড়ার পর চপারটি ভেঙে টুকরো টুকরো হয়ে যায়৷ প্রত্যক্ষদর্শীরা জানিয়েছেন, দুর্ঘটনাগ্রস্ত ওই চপার থেকে দু-তিনজন বেরিয়ে আসার চেষ্টা করেন৷ কিন্তু তাঁদের গোটা শরীরই পুড়ে গিয়েছে ততক্ষণে৷ বিশেষজ্ঞরা জানিয়েছেন, এই ধরনের দুর্ঘটনায় যাত্রীদের বেঁচে থাকার সম্ভাবনা প্রায় থাকে না বললেই চলে৷