VVIP protocols: কুন্নুর চপার দুর্ঘটনার জের, ভিভিআইপি প্রোটোকলে পরিবর্তন আনছে বায়ুসেনা

হায়দরাবাদ: তামিলনাড়ুর কুন্নুরে চপার ((Coonoor Chopper Crash)  দুর্ঘটনার জেরে এ বার ভিভিআইপি প্রোটোকলে পরিবর্তন আনতে চলেছে ভারতীয় বায়ুসেনা। পাকিস্তান ও চিনের দিক থেকে ভিভিআইপিদের নিরাপত্তার ঝুঁকি কতটা রয়েছে, তার মূল্যায়ন চলছে। শনিবার হায়দরাবাদে এক অনুষ্ঠানে বায়ুসেনা প্রধান এয়ার চিফ মার্শাল বিবেক রাম চৌধুরী জানান, তদন্ত কমিটির রিপোর্টের অপেক্ষা করা হচ্ছে। রিপোর্ট পর্যালোচনা করে সেইমতো ভিভিআইপিদের প্রোটোকলে পরিবর্তন আনা হবে।

৮ ডিসেম্বর তামিলনাডুর কুন্নুরে সিডিএস জেনারেল বিপিন রাওয়াতের চপার দুর্ঘটনার কবলে পড়ে। হেলিকপ্টার ভেঙে সস্ত্রীক রাওয়াত ছাড়াও ১২ সেনাকর্মী-অফিসার নিহত হন। তদন্ত কতদূর এগোল, তা নিয়ে সাংবাদিকরা বায়ুসেনা প্রধানকে প্রশ্ন করা হলে, তিনি এ বিষয়ে কিছু বলতে অস্বীকার করেন।

এয়ার চিফ মার্শাল বলেন, ‘কুন্নুরের দুর্ঘটনা নিয়ে তদন্ত চলছে। তদন্ত শেষ হতে আরও কয়েক সপ্তাহ সময় লাগবে। আমাদের ধৈর্য ধরে অপেক্ষা করতে হবে। তদন্ত চলায় চপার দুর্ঘটনার কারণ নিয়ে এখনই কিছু ঘোষণা করা সম্ভব নয়।’ তবে, কোর্ট এনকোয়ারির পুরো প্রক্রিয়া স্বচ্ছ ভাবে হবে বলে তিনি আশ্বস্ত করেছেন।

শনিবার হায়দরাবাদের ডুন্ডিগলে এয়ার ফোর্স অ্যাকাডেমির কম্বাইন্ড গ্র্যাজুয়েশন প্যারেড অনুষ্ঠানে আমন্ত্রিত ছিলেন বায়ুসেনা প্রধান। সেখানেই তিনি সাংবাদিকদের মুখোমুখিল হন।

আরও পড়ুন-৫ বছরে চারবার দুর্ঘটনার মুখে পড়েছে Mi-17V5 হেলিকপ্টার, প্রাণ হারিয়েছেন ২১ জন

এয়ার চিফ মার্শাল জানান, সম্ভাব্য সবরকম দৃষ্টিকোণ থেকে দুর্ঘটনার কারণ খতিয়ে দেখছেন তদন্তকারীরা। নিরাপত্তায় কোথায় খামতি বা ফাঁক থেকে গিয়েছিল, তা খুঁজে বের করবেন তদন্তকারীরা।

কুন্নুর চপার দুর্ঘটনার পরেই সংসদে ট্রাই-সার্ভিসেস এনকোয়ারি টিম গঠনের কথা ঘোষণা করেন প্রতিরক্ষামন্ত্রী রাজনাথ সিং। এই তদন্তকারী দলের নেতৃত্ব দিচ্ছেন এয়ার মার্শাল মানবেন্দ্র সিং।